CELEX: 32010D0077
Language: ro
Date: 2010-02-09 00:00:00
Title: 2010/77/: Decizia Comisiei din 9 februarie 2010 de stabilire a unui nou termen limită pentru depunerea dosarului pentru terbutrin care urmează a fi examinat în cadrul programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului [notificată cu numărul C(2010) 752] (Text cu relevanță pentru SEE)

10.2.2010   
            
            
               RO
            
            
               Jurnalul Oficial al Uniunii Europene
            
            
               L 37/72
            
         DECIZIA COMISIEI
   din 9 februarie 2010
   de stabilire a unui nou termen limită pentru depunerea dosarului pentru terbutrin care urmează a fi examinat în cadrul programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului
   [notificată cu numărul C(2010) 752]
   (Text cu relevanță pentru SEE)
   (2010/77/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2),
   întrucât:
   
               (1)
            
            
               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi examinate, în vederea unei posibile includeri a acestora în anexa I, IA sau IB la Directiva 98/8/CE. Terbutrinul se află pe lista respectivă pentru tipurile de produse 7, 9 și 10.
            
         
               (2)
            
            
               Participantul inițial care a notificat terbutrinul pentru tipurile de produse 7, 9 și 10 s-a retras din programul de reexaminare. În consecință, în temeiul articolului 11 alineatul (2) din Regulamentul (CE) nr. 1451/2007, Comisia a informat statele membre cu privire la aceasta. De asemenea, aceste informații au fost făcute publice prin mijloace electronice la data de 22 iunie 2007.
            
         
               (3)
            
            
               În termen de trei luni de la publicarea electronică a respectivelor informații, trei întreprinderi și-au manifestat interesul pentru asumarea rolului de participant în ceea ce privește terbutrinul pentru unul sau mai multe tipuri de produse 7, 9 și 10, în conformitate cu articolul 12 alineatul (1) din Regulamentul (CE) nr. 1451/2007.
            
         
               (4)
            
            
               În conformitate cu articolul 9 alineatul (2) litera (d) din Regulamentul (CE) nr. 1451/2007, termenul limită de depunere a dosarelor complete pentru tipurile de produse 7, 9 și 10 a fost 31 octombrie 2008. În conformitate cu articolul 12 alineatul (3) al doilea paragraf din Regulamentul (CE) nr. 1451/2007, în cazul în care Comisia permite unei persoane interesate să preia rolul unui participant care s-a retras, aceasta poate decide să prelungească, dacă este necesar, perioada corespunzătoare de depunere a dosarului complet.
            
         
               (5)
            
            
               Din cauza unei neînțelegeri referitoare la termenul limită, trebuie ca acesta să fie prelungit până la 1 martie 2010 pentru depunerea dosarelor privind terbutrinul pentru tipurile de produse 7, 9 și 10.
            
         
               (6)
            
            
               Măsurile prevăzute de prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Noul termen limită de depunere a dosarelor pentru terbutrin (număr CE 212-950-5; număr CAS 886-50-0) pentru tipurile de produse 7, 9 și 10 este 1 martie 2010.
   Articolul 2
   Prezenta decizie se adresează statelor membre.
   
      Adoptată la Bruxelles, 9 februarie 2010.
      
         
            Pentru Comisie
         
         Stavros DIMAS
         
            Membru al Comisiei
         
      
   
   
      (1)  JO L 123, 24.4.1998, p. 1.
   
      (2)  JO L 325, 11.12.2007, p. 3.